- Nord-Korea kan være nær å gjenåpne atomreaktor
Forskerne har konkludert med at det nordkoreanske regimet har gjort «betydelige fremskritt» på anlegget i Nyongbyon, 90 kilometer nord for hovedstaden Pyongyang, etter å ha studert satelittbilder, skriver nyhetsbyrået AFP. En fem megawatt gassdrevet reaktor skal særlig ha opptatt forskerne. - Den fem megawatt store reaktoren kan være én eller to måneder unna oppstart, men tilgjengeligheten på nye brenselsstaver til å drive reaktoren er fortsatt uviss, het det på instituttets blogg 38 North.Til nyhetsbyrået Reuters forteller en kilde tirsdag at Kina har bedt nordkoreanerne om å slutte med atomprøveprengninger og rakettoppskytninger, da militærtoppen Choe Ryong-hae besøkte Beijing nylig. Choe skal ha fått lunken respons da han skulle begrunne regimets seneste handlinger overfor kinesiske ledere, og skal ha svart med å ikke etterkomme kinesernes krav. - Nord-Korea har ikke mildnet. De har satt Kina i en vanskelig situasjon, men dette apellerer ikke til Nord-Korea, sier kilden til nyhetsbyrået. Kineserne skal ha bedt Choe om heller å konsentrere seg om å bygge opp landets skakkjørte økonomi. Stormakten er Nord-Koreas viktigste handelspartner, og bidrar også med store deler av den nødhjelpen den nordkoreanske befolkningen får. - For Kina så har Nord-Korea blitt et lik i lasten. De har vært allierte siden kineserne rykket inn for å forsvare Kim Il-sung (Kim Jong-uns bestefar, journ.anm.) under Korea-krigen, og Kina har på mange måter æren for at regimet berget seg den gangen og har bestått, sa Kina-ekspert Thorbjørn Færøvik til VG i april, da det ble kjent at Kina hadde satt sine militære styrker i høyeste beredskap ved den nordkoreanske grensen. - Men nå gir Kim Jong-un kinesiske ledere grå hår på hodet, sa Færøvik.I starten av april meldte KCNA, Nord-Koreas statlige nyhetsbyrå, at landet igjen vil åpne atomreaktoren i Yongbyon, for å «styrke landets atomarsenal både i kvalitet og kvantitet». Få dager senere publiserte Forsvarets forskningsinstitutt (FFI) rapporten «Atomprogrammene i India, Pakistan, Nord-Korea, Israel, Iran og Syria», der de går disse landenes befatning med atomvåpen nøye etter i sømmene. Rapporten ble utarbeidet før det lukkede landets siste atomprøvesprengning, i februar i år. Da VG snakket med forsker Halvor Kippe ved FFI i forbindelse med publiseringen av rapporten, hadde det også skjedd en utvikling ved Yongbyon den siste uken, som dermed ikke var med i FFI-rapporten. KOMMENTAR:Frykten ved atomreaktoren - Satellittbilder antyder at de kan tenkes å benytte kjølekretsen til en ny reaktor under bygging til å kjøle den gamle reaktoren, slik at de ikke behøver å bygge opp et nytt kjøletårn. Da kan det gå mindre enn seks måneder før man kan starte plutoniumproduksjon, anslo Kippe overfor VG.Den nye rapporten fra tenketanken ved Johns Hopkins-universitetet kommer etter et det en tid har vært økt spenning knyttet til situasjonen på Korea-halvøya. Nord-Korea har lenge proklamert at de er en atomvåpenmakt, og har også demonstrert dette gjennom atomprøvesprengningene i 2006 og 2009, og som nevnt i februar. Selv om eksperter, Nord-Korea-kjennere og Sør-Korea tviler på at kommunistlandet vil gjøre alvor av de hyppige truslene som kom fra regimet i mars og april, har FNs sikkerhetsråds sanksjoner mot landet vist at verdenssamfunnet setter liten pris på landets atomvåpenprogram. Truslene har de siste ukene kommet langt sjeldnere, men senest for drøyt to uker siden skjøt regimet opp flere langdistanseraketter. Lørdag gikk bildene av nordkoreanernes måte å feire den internasjonale barnedagen på, verden rundt. Militæruniformer, amerikanske soldatdukker som blinker og barne-rakettutskytingsrampe var noe av beholdningen.
Ifølge en tenketank ved det anerkjente Johns Hopkins-universitetet kan Nord-Korea være bare én eller to måneder unna å gjenåpne atomanlegget i Yongbyon.